
Uznesenie Okresný súd Vranov nad Topľou v exekučnej veci oprávneného: Dôvera zdravotná poisťovňa, a.s., so sídlom Einsteinova 25, 851 01 Bratislava, IČO: 35942436, proti povinnému: A. B., nar.XX.XX.XXXX, bytom C. XXXX, D. E. F., o vymoženie 59,56 eur s príslušenstvom, súdnym exekútorom JUDr. Ladislav Kovač, PhD., Exekútorský úrad Košice, takto rozhodol: Súd námietkam povinného proti predbežným trovám exekúcie vyhovuje v časti 39,41 eur. odôvodnenie: 1. Na základe návrhu oprávneného a poverenia Okresného súdu Vranov nad Topľou zo dňa 26.09.2013 začal súdny exekútor exekúciu o vymoženie 59,56 eur s príslušenstvom. 2. Dňa 22.10.2013 boli súdnym exekútorom súdu doručené námietky povinného proti trovám exekúcie. Súdny exekútor v upovedomení o začatí exekúcie vyzval povinného na úhradu trov exekúcie vo 59,83 eur, pričom v upovedomení o začatí exekúcie uvádza, že sa jedná o predbežné trovy exekúcie. Podľa povinného exekútor má v upovedomení o začatí exekúcie uviesť skutočné trovy exekúcie vzniknuté pri upovedomení o zastavení exekúcie t.j. náhradu výdavkov a náhradu za stratu času vyčísliť len v rozsahu ich skutočnej výšky v čase vydania upovedomenia o začatí exekúcie. Poukázal na ust. § 201 ods. 1 Exekučného poriadku. Súdny exekútor v rámci predbežných trov exekúcie určil odmenu súdneho exekútora vo výške 33,19 eur pričom podľa povinného mal vyčísliť svoju odmenu len vo výške 16,50 eur, pretože podľa ust. § 5 ods. 2 vyhlášky č.288/1995 U.z. o odmenách a náhradách súdnych exekútorov, ak súdny exekútor upustí od vykonávania exekúcie podľa § 46 ods. 3 zákona, patrí mu 50 % z odmeny vypočítanej podľa odseku 1, t.j. 16,50 eur pričom odsek 1 citovanej vyhlášky uvádza, že odmena súdneho exekútora je 20 % zo základu na jej určenie najmenej však 33,19 eura a najviac 33 193,92 eura. Povinný ďalej uviedol, že súdny exekútor v upovedomení o začatí exekúcie určil hotové výdavky a stratu času na sumu 20 eur, pričom podľa ust. § 200 ods. 1. exekučného poriadku súdny exekútor má nárok na náhradu trov potrebných na účelné vymáhanie nároku. Vzhľadom k tomu, že si svoju povinnosť voči oprávnenému splnil ihneď po doručení upovedomenia o začatí exekúcie, nemohli súdnemu exekútorovi vzniknúť hotové výdavky vo výške 20 eur. Hotové výdavky súdneho exekútora vo výške 20 eur s DPH, ktoré je povinný súdny exekútor vyčísliť len v rozsahu ich skutočnej výšky v čase vydania upovedomenia o začatí exekúcie považuje za nereálne, nakoľko jedinými účelnými hotovými výdavkami, ktoré mohli v predmetnom exekučnom konaní vzniknúť sú podľa oprávneného náklady na poštovné. (5 zásielok určených doporučene do vlastných rúk- vrátane vrátenia poverenia na vykonania exekúcie a predloženia námietok proti trovám exekúcie je 5x1,40 eur t.j. 7 eur, pričom poštové služby sú oslobodené od sadzby DPH). Ostatné hotové výdavky súdneho exekútora považuje za neúčelné a navrhol, aby ich súd súdnemu exekútorovi nepriznal. 3. Oprávnený sa k podaniu povinného vyjadril podaním doručeným súdu dňa 18.04.2016. V podaní uviedol, že exekučné konanie je vedené na základe právoplatného a vykonateľného exekučného titulu
- výkazu nedoplatkov č. 1203505572 . Oprávnený ďalej uviedol, že úhradu vymáhanej pohľadávky vykonal povinný dňa 22.10.2013, teda až po zaťatí exekučného konania. 4. Súdny exekútor k podaniu povinného uviedol, že si vyčíslil odmenu v sume 33,19 eur plus DPH. Zároveň si vyčíslil hotové výdavky a stratu času a to žiadosť o vydanie poverenia v sume 0,17 eur, upovedomenie o začatí exekúcie v sume 2,80 eur, postúpenie námietok v sume 0,12 eur, zaslanie k vyjadrenia k námietkam v sume 1,40 eur plus DPH. 5. Podľa § 201 ods. 1 až 4 Exekučného poriadku, predbežné trovy exekúcie určuje exekútor podľa osobitného právneho predpisu v upovedomení o začatí exekúcie. V rámci predbežných trov exekúcie exekútor vyčísli odmenu najviac v rozsahu ako pri upustení od exekúcie; náhradu výdavkov a náhradu za stratu času vyčísli len v rozsahu ich skutočnej výšky v čase vydania upovedomenia o začatí exekúcie. Zároveň povinného upozorní, že ak dlh nesplní, tak trovy exekúcie môžu byť vyššie, a predbežne vyčísli ich výšku. Účastník konania môže vzniesť u exekútora do 14 dní od doručenia upovedomenia o začatí exekúcie námietky proti trovám exekúcie. O námietkach rozhoduje súd (§ 45). Proti rozhodnutiu súdu o námietkach proti trovám exekúcie nie je prípustné odvolanie. Rozhodnutie súdu o námietkach sa doručí oprávnenému, povinnému a exekútorovi. Toto rozhodnutie je vykonateľné, len čo bolo doručené exekútorovi poverenému vykonaním exekúcie. 6. Podľa § 4 ods. 1 vyhlášky, základom na určenie odmeny súdneho exekútora za výkon exekučnej činnosti pri exekúcii na peňažné plnenie je výška vymoženej pohľadávky, ak ďalej nie je ustanovené inak (§ 6, § 14 až 16). 7. Podľa § 5 ods. 1,2 vyhlášky, odmena súdneho exekútora je 20% zo základu na jej určenie, najmenej však 33,19 eura a najviac 33 193,92 eura. Ak súdny exekútor upustí od vykonávania exekúcie podľa § 46 ods. 3 zákona, patrí mu 50% z odmeny vypočítanej podľa odseku 1. 8. K námietke povinného proti trovám exekúcie súd uvádza, že súdny exekútor si v upovedomení o začatí exekúcie predbežné trovy exekúcie vyčíslil ako sumu 59,83 eur, čo predstavuje odmena súdneho exekútora 33,19 eur v zmysle § 5 ods. 1 a 2 vyhlášky č. 288/1995 Z.z. o odmenách a náhradách súdnych exekútorov (ďalej len „vyhláška“), hotové výdavky ku dňu vydania upovedomenia o začatí exekúcie vo výške 20 eur vrátane DPH v zmysle § 22 vyhlášky. 9. V zmysle § 201 ods. 1 Exekučného poriadku súdny exekútor vyčísli odmenu v upovedomení o začatí exekúcie najviac v rozsahu ako pri upustení od vykonania exekúcie. Odmena pri upustení od vykonania exekúcie sa vyčísli ako 50% z odmeny vypočítanej podľa § 5 ods. 1 vyhlášky. Minimálna výška odmeny súdneho exekútora nesmie byť nižšia ako 33,19 Eur len v prípade vyčíslenia odmeny v zmysle § 14 v spojení s § 15 vyhlášky a v zmysle § 5 ods. 1 vyhlášky, ak bola exekúcia ukončená vymožením pohľadávky. Upustenie od výkonu exekúcie je osobitný prípad ukončenia exekúcie a ustanovenie vyhlášky o minimálnej výške odmeny naň možno aplikovať len v súvislosti s určením odmeny, ktorá má byť krátená. Vzhľadom na uvedené, pri upustení od vykonania exekúcie má súdny exekútor nárok na minimálnu odmenu vo výške 16,60 Eur (t.j. 50% z minimálnej odmeny). 10. Podľa § 22 ods. 1 vyhlášky, súdnemu exekútorovi patrí popri odmene aj náhrada hotových výdavkov účelne vynaložených v súvislosti s vykonávaním exekučnej činnosti; táto náhrada zahŕňa najmä cestovné náhrady, poštovné a telekomunikačné výdavky, znalecké náhrady a poplatky. 11. Súdny exekútor v upovedomení o začatí exekúcie vyčíslil náhradu nákladov vo výške 20 Eur v zmysle § 22 vyhlášky (cestovné náhrady, poštovné, telekomunikačné výdavky a poplatky). Súdny exekútor mal pri vyčíslení predbežných trov exekúcie postupovať v zmysle § 201 ods. 1 Exekučného poriadku, podľa ktorého predbežné trovy exekúcie určuje exekútor podľa osobitného právneho predpisu v upovedomení o začatí exekúcie. V rámci predbežných trov exekúcie exekútor vyčísli odmenu najviac v rozsahu ako pri upustení od exekúcie; náhradu výdavkov a náhradu za stratu času vyčísli len v rozsahu ich skutočnej výšky v čase vydania upovedomenia o začatí exekúcie. Zároveň povinného upozorní, že ak dlh nesplní, trovy exekúcie môžu byť vyššie, a predbežne vyčísli ich výšku. Súd s ohľadom na vyššie uvedené nepriznal súdnemu exekútorovi náhradu hotových výdavkov, nakoľko predmetné výdavky ako ani ich výšku nemal zo spisu žiadnym spôsobom za preukázané.
12. V súlade s vyššie uvedeným a na základe citovaných zákonných ustanovení, súd nepriznal súdnemu exekútorovi predbežné trovy exekúcie vo výške tak, ako si ich vyčíslil v upovedomení o začatí exekúcie. 13. Súdny exekútor má nárok na odmenu v súlade s § 4 a 5 ods. 1 a 2 vyhlášky, vo výške 16,60 Eur (t.j. 50% zo sumy 33,19 Eur). 14. Podľa § 196 vety druhej Exekučného poriadku, ak je exekútor platiteľom dane z pridanej hodnoty podľa osobitného zákona, zvyšuje sa jeho odmena a náhrady určené podľa tohto zákona o daň z pridanej hodnoty. Nakoľko súd má za preukázané, že súdny exekútor je platiteľom dane z pridanej hodnoty, súd mu priznal zvýšenie odmeny v zmysle § 201 ods. 1 Exekučného poriadku v spojení § 5 ods. 1,2 vyhlášky o 23% DPH zo sumy 16,60 Eur v celkovej sume 3,82 Eur. V zmysle citovaného ustanovenia súd súdnemu exekútorovi priznal základnú sadzbu DPH vo výške 23 % v súlade s ust. § 27 ods. 1 zákona č. 222/2004 Z.z. o dani z pridanej hodnoty v aktuálnom znení. 15. Súd vyhovel námietkam povinného proti predbežným trovám exekúcie v časti 39,41 eur, čo predstavuje rozdiel medzi odmenou súdneho exekútora špecifikovanou v upovedomení o začatí exekúcie vo výške 59,83 eur a odmenou, ktorá súdnemu exekútorovi prináleží na základe právnych predpisov, t.j. odmena vo výške 20,42 Eur (16,60 Eur + 3,82 Eur) spolu s DPH. 16. Na záver súd udáva, že po právoplatnosti tohto uznesenia súd bude rozhodovať o návrhu povinného na zastavenie exekúcie. Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

